
ΑΝΑΚΟΙΝΩΣΗ

Παγκόσμιο Συνέδριο Μουσικών Βιβλιοθηκών, Αρχείων και Κέντρων Τεκμηρίωσης
Θεσσαλονίκη, 26/6/2026

[bookmark: _GoBack]Το Παγκόσμιο Συνέδριο της Διεθνούς Ένωσης Μουσικών Βιβλιοθηκών, Αρχείων και Κέντρων Τεκμηρίωσης (International Association of Music Libraries, Archives and Documentation Centres - IAML) θα πραγματοποιηθεί από την Κυριακή 28 Ιουνίου έως και την Παρασκευή 3 Ιουλίου 2026, στο Μέγαρο Μουσικής Θεσσαλονίκης (Κτίριο Μ2). Η έναρξη των εργασιών θα πραγματοποιηθεί την Κυριακή 28 Ιουνίου 2026 και ώρα 11.00.

Το Συνέδριο διοργανώνεται από τη Βιβλιοθήκη του Τμήματος Μουσικών Σπουδών, σε συνεργασία με την Κεντρική Βιβλιοθήκη και Κέντρο Πληροφόρησης του Αριστοτελείου Πανεπιστημίου, καθώς και με τη συμβολή του Ελληνικού Παραρτήματος της IAML και της Ένωσης Ελλήνων Βιβλιοθηκονόμων και Επιστημόνων Πληροφόρησης (ΕΕΒΕΠ).

Σύμφωνα με τους διοργανωτές, το Συνέδριο διοργανώνεται για πρώτη φορά στην Ελλάδα ενώ ιδιαίτερη βαρύτητα προσδίδει στη διοργάνωση ο εορταστικός χαρακτήρας της, καθώς το 2026 συμπληρώνονται 75 έτη από την ίδρυση της Διεθνούς Ένωσης IAML.

Στο Συνέδριο θα συμμετάσχουν επιστήμονες και επαγγελματίες από όλον τον κόσμο, ενώ το πρόγραμμα περιλαμβάνει περισσότερες από 140 επιστημονικές εισηγήσεις, εργαστήρια, σεμινάρια και διεπιστημονικές συναντήσεις.

Παράλληλες πολιτιστικές δράσεις θα αναδείξουν τη βυζαντινή, τη λόγια και τη σύγχρονη ελληνική μουσική δημιουργία, με επίκεντρο τη Θεσσαλονίκη και την πολυπολιτισμική μουσική παράδοση της.

Ενδεικτικά, η λόγια και η σύγχρονη μουσική δημιουργία θα παρουσιαστούν μέσα από εκτελέσεις έργων Ελλήνων συνθετών του 20ού αιώνα, και την παγκόσμια πρώτη παρουσίαση έργων για άρπα. Τα έργα θα παρουσιαστούν σε συναυλία αφιερωμένη στα 40 χρόνια από την ίδρυση του Τμήματος Μουσικών Σπουδών, στην Αίθουσα Τελετών.

Επιπλέον, η βυζαντινή μουσική δημιουργία, ως μνημείο «Άυλης Πολιτιστικής Κληρονομιάς» της UNESCO, θα παρουσιαστεί σε δύο συναυλίες. Στο πλαίσιό τους, θα αναβιώσουν ύμνοι που σχετίζονται με τη λατρεία Θεσσαλονικέων Αγίων, ορισμένες εκ των οποίων θα ερμηνευθούν από χειρόγραφα του 14ου αιώνα, και της ακολουθίας των «Τριών Παίδων εν τη Καμίνω» με τη χρήση AI Video.

Τέλος, σε ειδική έκθεση στους χώρους της Κεντρικής Βιβλιοθήκης, θα παρουσιαστούν χειρόγραφα βυζαντινής μουσικής από τις συλλογές της Εθνικής Βιβλιοθήκης της Ελλάδος, της Κεντρικής Βιβλιοθήκης του Αριστοτελείου και της Βιβλιοθήκης του Τμήματος Μουσικών Σπουδών.

Στη διοργάνωση θα συμβάλουν με ποικίλες δράσεις και ξεναγήσεις το Τελλόγλειο Ίδρυμα Τεχνών, το Κρατικό Ωδείο Θεσσαλονίκης και η Ισραηλιτική Κοινότητα Θεσσαλονίκης.

Η είσοδος στις πολιτιστικές δράσεις είναι ανοιχτή για το κοινό.

Περισσότερες πληροφορίες: https://iaml2026.gr/ 


Επικοινωνία με Δημοσιογράφους: Πρόεδρος της Τοπικής Οργανωτικής Επιτροπής, μέλος ΕΔΙΠ του Τμήματος Μουσικών Σπουδών του Αριστοτελείου Πανεπιστημίου Αριστείδης Μπαζμαδέλης, τηλ. 6937138269, 6940766744

